Andamán- és Nikobár-szigetek

Az Andamán- és Nikobár-szigetek (hindi nyelven: अण्डमान और निकोबार द्वीपसमूह (andmaan aur nikobaar dvipsmuh), angolul: Andaman and Nicobar Islands) India egyik szövetségi területe az Indiai-óceánon, az indiai szárazföldtől kb. 1000 km-rel keletre. Két nagy szigetcsoportja az Andamán- és a Nikobár-szigetek. A két csoportot a 10. szélességi kör választja el egymástól: az Andamán-szigetek ettől északra, a Nikobár-szigetek ettől délre vannak. A szövetségi terület székhelye Port Blair városa az Andamán-szigetek déli részén. Közigazgatási beosztása A szövetségi terület közigazgatásilag három körzetre oszlik: Észak- és Közép-Andamán körzet. Dél-Andamán körzet. Nikobár körzet. Földrajza A Szumátrától északnyugatra fekvő szigetek választják el a Bengáli-öblöt az Andamán-tengertől. Az Andamán-szigeteket a déli Nikobár-szigetektől a kb. 150 km széles Tizedik-foki szoros (angolul Ten Degree Channel) választja el egymástól; ez arról kapta a nevét, hogy rajta halad át a tizedik szélességi kör). Az 572 szigetből mintegy 38 lakott (állandóan). Többségük (550 sziget, amik közül 26 lakott) az Andaman-csoport része. A kisebb Nikobár-csoport kb. 22 szigetéből 10 lakott. A szigetek összterülete 8249 km², lakossága 356 152 fő (2001). Éghajlatuk trópusi; az évi csapadék 3000–3800 mm. Két legmagasabb pontja az Észak-Andamán szigeten a 732 m magas Nyereg-csúcs (Saddle Peak), és a Nagy Nikobár szigeten 642 m-rel a tengerszint fölé emelkedő Thullier-hegy. A terület jelentősebb szigetei Észak-, Közép-, és Dél-Andamán, Rutland sziget Barren-sziget Narcondam-sziget Északi-Szentinel-sziget (60 km², lakott, népe ismeretlen) Déli-Szentinel-sziget Kis-Andamán Car Nicobar (127 km²) Batti Malv (2 km², lakatlan) Chowra (8 km²) Teressa (101 km², a szigetet az egykori osztrák helyőrség 1778-ban Mária Teréziáról nevezte el.) Katchall (174 km²) Camorta (188 km²) Nancowry (67 km²) Man (lakatlan) Tillangchong (17 km², lakatlan, természetvédelmi terület) Nagy-Nikobár (1045 km²) Kis-Nikobár (157 km²) Történelme 1754-ben Dánia gyarmatosította, de a dánok maláriajárvány miatt rövidesen a szigetek elhagyására kényszerültek. Wilhelm Bolt holland tengerésztiszt kezdeményezése és irányítása által, Mária Terézia jóváhagyásával, 1776. szeptember 20-án Livorno kikötőjéből kifutott a Habsburg Birodalom Joseph und Teresia nevű hajója, fedélzetén 160 főnyi osztrák és magyar katonával azzal a céllal, hogy a birodalomnak gyarmatokat szerezzenek. Indiában a borstermesztés egyik központjában, a Malabár-parton, Ali Kán maharadzsától jókora területet vásároltak. A helyőrség megalapítása után továbbhajóztak. A Nikobár-szigetekre 1778-ban érkeztek meg. Az egyik sziget helyőrségének parancsnoka Magyar György lett. Teressa szigetén, melyet a gyarmatosítók uralkodójukról, Mária Teréziáról neveztek el, egy osztrák tiszt parancsnoksága alatt levő helyőrséget alapítottak. 1780-ban a Joseph und Teresia áruval megrakodva visszatért Európába. A szigetekre visszatérő következő útja – Mária Terézia halála illetve Bolt kapitány halála miatt – nem valósult meg. A nikobári helyőrségek katonái kalandos úton 1788-ban jutottak vissza hazájukba, s ez egyben a szigetek fölötti, 1778 és 1784 közötti években fennálló, Habsburg uralom megszűnését is jelentette. Ezt követően ismét Dánia gyarmata, s 1868-tól angol gyarmat. Újabbkori történelme szorosan kötődik India történelméhez. A szigetek jelenleg Indiához tartoznak. India az 1990-es évektől kezdve katonai támaszpontok létesítésébe kezdett a terület mindkét részéhez (Andamán és Nikobár) tartozó szigeteken. Lakosság A szigetek közül csak 36 lakott. 1981 óta nagy mértékű a migráció a Hindusztáni-félszigetre. A szigetek hivatalos nyelve az angol és a hindi. Az Északi Szentinel-szigeten él a szentineléz népesség, amelynek kultúrája és nyelve a mai napig teljesen ismeretlen a tudomány, ill. az emberiség számára: a szentinelézek nagyon ellenségesek és minden kapcsolatot visszautasítanak a szigeten kívüli világgal. A dzsarava népcsoport tagjai, az Andamán-szigeteken nem ennyire elutasítóak a külvilággal, bár ők is zárt csoportban élnek. A Rutland-szigeten is élt egy a törzs, a dzsangilok, ők azonban az 1920-es évekre kihaltak. A Nikobár-szigetek nagy részére tiltott a belépés. Míg az Andamán-szigetek bizonyos részei, (például Havelock, vagy Port Blair) nagyon népszerű turisztikai célpontok, addig a tőlük délebbre fekvő Nikobár-Szigetek szinte teljes egésze el van zárva a külvilágtól. Külföldi turisták egyáltalán nem léphetnek be ide, és még az indiai állampolgároknak is, nehezen megszerezhető kormányzati engedélyre, (úgynevezett törzsi engedélyre) van szükségük. Itt is a helyi védett törzsek (sompenek, nikobárok) kultúrájának és életterének megóvása a cél, valamint az, hogy a szigetek közel vannak a stratégiailag fontos Malakka-szoroshoz, így katonai zónának is számítanak. Jegyzetek További információk Andaman and Nicobar Islands from The Indian Ocean Atlas, CIA, 1976 térkép, M 1:2,500,000. Perry-Castañeda Map Collection - North and South Andaman Islands Perry-Castañeda Map Collection - Port Bair, Car Nicobar Island 2010. január 28: kihalt egy nyelv Bó: egy nagyon régi nyelv halálára